เอดีบีประมาณการศก.ไทยปีนี้โต4.9%
ธนาคารเพื่อการพัฒนาเอเชียมองเศรษฐกิจไทยได้อานิสงส์โครงการลงทุนภาครัฐ ดันจีดีพีขยายตัว 4.9%
9 เม.ย. 2556

ธนาคารเพื่อการพัฒนาเอเชียมองเศรษฐกิจไทยได้อานิสงส์โครงการลงทุนภาครัฐ ดันจีดีพีขยายตัว 4.9%
นางลักษมณ อรรถาพิช เศรษฐกรอาวุโส สำนักงานผู้แทนประเทศไทย ธนาคารพัฒนาเอเชีย (เอดีบี) เปิดเผยรายงานฉบับล่าสุดของธนาคารว่า เศรษฐกิจไทยในปีนี้จะขยายตัวได้ 4.9% และเพิ่มขึ้นเป็น 5% ในปี 2557 ชะลอลงเมื่อเทียบกับปี 2555  โดยการขยายตัวของเศรษฐกิจมีปัจจัยสำคัญจากการลงทุนภาครัฐ  โดยเฉพาะการเบิกจ่ายเงินลงทุนผ่านโครงการบริหารจัดการน้ำในปีนี้ประมาณ 3.5-4 หมื่นล้านบาท และจากการที่รัฐบาลจะมีการลงทุนโครงสร้างพื้นฐาน 2 ล้านล้านบาท ที่จะมีการก่อสร้างถนน ระบบราง ท่าเรือ และท่าอากาศยานในอีก 7 ปีข้างหน้า ซึ่งโครงการลงทุนขนาดใหญ่จะเป็นสิ่งสร้างความเชื่อมั่นให้กับนักลงทุนได้เป็นอย่างดี และผลักดันให้เศรษฐกิจไทยในช่วง 1-2 ปี เติบโตได้อย่างมีประสิทธิภาพ
อย่างไรก็ตาม เศรษฐกิจไทยยังมีความเสี่ยง หากการลงทุนขนาดใหญ่เหล่านี้เกิดความล่าช้า ซึ่งอาจจะส่งผลต่อการลงทุนในภาพรวมของประเทศ ขณะเดียวกันรัฐบาลจะต้องดูแลการเพิ่มรายได้ของรัฐบาลให้เพียงพอต่อการใช้จ่าย ด้วยการขยายฐานภาษีให้มากขึ้นและดูแลเรื่องความโปร่งใสในการก่อสร้างแต่ละโครงการด้วย ขณะที่การส่งออกในปีนี้คาดว่าจะขยายตัว 10% และปี 2557 ขยายตัวได้ 11% จากการขยายตัวของประเทศคู่ค้าหลักอย่างจีนและอาเซียน
สำหรับ อัตราดอกเบี้ยนโยบายของไทยที่ 2.75% ในปัจจุบัน เป็นระดับที่เหมาะสมแล้ว โดยเห็นได้จากการบริโภคและการลงทุน รวมทั้งภาคการท่องเที่ยวและการส่งออกเริ่มกลับมาดีขึ้น ขณะที่อัตราเงินเฟ้อยังอยู่ในระดับที่ไม่สูงมากนักคาดว่าปีนี้เฉลี่ยอยู่ที่ 3.2% และในปี 2557 เงินเฟ้อจะลดลงเล็กน้อยอยู่ที่ 3.1%
นางลักษมณ ยังกล่าวถึงสัญญาณฟองสบู่ในภาคอสังหาริมทรัพย์ว่า ยังไม่เห็นสัญญาณใดใด เพราะดัชนีราคาที่อยู่อาศัยยังไม่สูงมากนัก ส่วนการลงทุนในตลาดหุ้นมองว่าเงินทุนที่ไหลเข้ามาจำนวนมากในขณะนี้ ยังไม่ทำให้เกิดปัญหาฟองสบู่ในตลาดหลักทรัพย์เช่นกัน จึงยังไม่มีความจำเป็นต้องออกมาตรการใดๆ มาดูแลการไหลเข้าของเงินลงทุน แต่ยอมรับว่าจะมีผลทำให้อัตราแลกเปลี่ยนค่าเงินบาทแข็งค่าขึ้น ซึ่งในอนาคตจะส่งผลกระทบต่อการแข่งขันของผู้ส่งออก